Broj: 711-I-2396-M-189/23-02-24

Zagreb, 03. studenog 2023.

 **LJUBICA JEMBRIH**

 Općinska načelnica Općine Lobor

 **Predmet: mišljenje na zahtjev obveznice Ljubice Jembrih,**

 - daje se

Povjerenstvo za odlučivanje o sukobu interesa (dalje: Povjerenstvo) dana 24. listopada 2023. pod brojem 711-U-7565-M-189/23-01-28 zaprimilo je zahtjev za davanjem mišljenja koji je podnijela obveznica Ljubica Jembrih, općinska načelnica Općine Lobor.

U podnesenom zahtjevu obveznica navodi da je Općina Lobor raspisala natječaj za dodjelu stipendija učenicima srednjih škola i studentima s područja Općine Lobor za školsku godinu 2023./2024., pri čemu ističe da općinska načelnica raspisuje natječaj, imenuje Povjerenstvo, odlučuje o prigovorima kandidata za dodjelu stipendija te na temelju redoslijedne liste koju sastavlja Povjerenstvo potpisuje ugovore o stipendiranju. Ujedno navodi da se njezina kćer planira prijaviti na natječaj pod jednakim i unaprijed definiranim uvjetima te postavlja upit na koji se način može izuzeti iz radnji potpisivanja ugovora o stipendiranju s obzirom da Općina Lobor nema zamjenika načelnice.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, u daljnjem tekstu: ZSSI) na 30. sjednici održanoj 03. studenog 2023. godine, obveznici daje mišljenje kako slijedi.

Člankom 5.stavkom 1. točkom 3. ZSSI-a propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika.

Člankom 5. stavkom 1. točkom 6. ZSSI-a propisano je da su članovi obitelji obveznika navedeni u citiranoj točki 3. istog članka povezane osobe.

Člankom 9. stavkom 1. ZSSI-a propisano je da je, ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. istog članka propisano je da će se, ako nije drukčije propisano zakonom, obveznik izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Slijedom navedenog, nesporno je da je kćer obveznice povezana osoba u smislu članka 5. stavka 1. točke 3. i 6. ZSSI-a.

Stoga Povjerenstvo prvenstveno ističe da se kćer općinske načelnice Općine Lobor može javiti na natječaj Općine Lobor za dodjelu stipendija učenicima srednjih škola i studentima za školsku godinu 2023./2024. pod jednakim uvjetima kao i ostali učenici i studenti. Međutim, obzirom da je njezina kćer povezana osoba na obveznicu kao općinsku načelnicu Općine Lobor u konkretnom se slučaju primjenjuju ograničenja iz citiranog članka 9. ZSSI-a. Povjerenstvo stoga ukazuje obveznici da se u smislu članka 9. ZSSI-a dužna u cijelosti izuzeti od sudjelovanja u natječaju za dodjelu stipendija učenicima srednjih škola i studentima sa područja Općine Lobor za školsku godinu 2023./2024, uključujući imenovanje Povjerenstva, odlučivanje o prigovorima kandidata za dodjelu stipendija te potpisivanje ugovora o stipendiranju, kao i da je svim osobama koje će poduzimati radnje u postupku dodjele stipendija, te članovima Općinskog vijeća, ali i javnosti putem objave na mrežnoj stranici Općine, dužna deklarirati okolnost da je njezina kći aplicirala za dodjelu stipendije.

Također, Povjerenstvo ukazuje obveznici da je ovlaštenje za poduzimanje naprijed navedenih radnji u okviru natječaja dužna prenijeti na drugu osobu, a obzirom da je u zahtjevu za mišljenjem navela da nema zamjenika, ukazuje se da je Povjerenstvo već od Državnog odvjetništva Republike Hrvatske zaprimilo mišljenje Broj: M-DO-58/2023-2 od 16. svibnja 2023. godine, u kojem je navedeno da se ovlast za sklapanje ugovora može prenijeti na pročelnika ili drugog službenika jedinice lokalne samouprave, uz napomenu da ovlaštenje mora biti u obliku specijalne punomoći, uz navođenje funkcije osobe na koju se ovlast prenosi te mora biti sastavni dio ugovora.

Slijedom navedenog Povjerenstvo je dalo mišljenje kako je navedeno.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznica Ljubica Jembrih, elektroničkom dostavom
2. Objava na internetskoj stranici Povjerenstva
3. Pismohrana